মধ্য আগস্টের পর হতেই প্রকৃতি জুড়ে শরতের শুভ্রতা। নীল আকাশে ভাসমান খন্ডখন্ড মেঘ। মেঘ কেটে রোদের ঝিলিক মারে সাদা কাশবনের উপর। হাওয়ায় হাওয়ায় দোল খায় কাশবন। এও যেন আরেক মনোমুগ্ধকর আবেগঘন দৃশ্য। মন কেড়ে নেয় যেকোন প্রকৃতি প্রেমিকের। আশ্বিনের ছিটেফোটা বৃষ্টি কাটলেই কার্তিক। মধ্য অক্টোবরেই হাজির হয় স্বর্ণঋতু হেমন্ত। মাঠে মাঠে দোলা খায় সোনালি ধান। হেমন্তের মিষ্টি রোদে নয়নাভিরাম সৌন্দর্যে মেতে উঠে দেশের উত্তরের হিমালয় পাদদেশে অবস্থিত প্রকৃতির মায়াকন্যা তেঁতুলিয়া। নিবিড় শান্ত প্রকৃতির উত্তরের এ জনপদ প্রতিবছর শরৎ-হেমন্ত-শীত ঋতুতে সৌন্দর্যের পসরা নিয়ে হাজির হয় দর্শনার্থীদের সামনে।